Twee beseer tydens transitorooftog in PretoriaFoto verskaf aan Maroela Media ŉ Lid van die publiek en ŉ polisiebeampte is beseer tydens ŉ transitorooftog Vrydagaand op die N4 naby Silverton. Kol. Lungelo Dlamini, woordvoerder van die polisie, het aan Maroela Media bevestig ŉ groep rowers het omstreeks 19:00 op ŉ geldwa op die N4 toegeslaan. Die rowers het die veiligheidswagte se vuurwapens afgeneem en die geldwa oopgeblaas voor hulle ŉ onbekende bedrag kontant gesteel het. “Terwyl die rowers van die toneel gevlug het, het hulle lukraak skote gevuur en ŉ lid van die publiek is beseer. Polisiebeamptes wat reageer het op die voorval, was ook betrokke in ŉ skietery met die verdagtes,” het Dlamini bygevoeg. “Een polisiebeampte is beseer toe stukkies glas hom in die gesig getref het. Hy is na ŉ hospitaal geneem vir behandeling.” Die rowers is nog op vrye voet en niemand is nog in verband met die voorval in hegtenis geneem nie. “Twee voertuie, ŉ Mercedes Benz en ŉ Ford, wat vermoedelik tydens die misdaad gebruik is, is Saterdagoggend opgespoor. Daar was van die gesteelde kontant in die voertuie.” Die polisie se ondersoek duur voort.